PERUSTELUT

1.Ehdotuksen kohde

Tämä ehdotus koskee neuvoston päätöstä unionin puolesta esitettävän kannan vahvistamisesta kauppaan liittyvien kysymysten kokoonpanossa kokoontuvassa assosiaatiokomiteassa Euroopan unionin, Euroopan atomienergiayhteisön ja niiden jäsenvaltioiden sekä Georgian välisen assosiaatiosopimuksen liitteen III (Lähentyminen), joka koskee standardointiin, akkreditointiin, vaatimustenmukaisuuden arviointiin, tekniseen sääntelyyn ja metrologiaan sovellettavia sääntöjä, ja liitteen XVI (Julkiset hankinnat) muuttamiseksi.

2.Ehdotuksen tausta

2.1.Euroopan unionin ja Euroopan atomienergiayhteisön ja niiden jäsenvaltioiden sekä Georgian välinen assosiaatiosopimus

Euroopan unionin, Euroopan atomienergiayhteisön ja niiden jäsenvaltioiden sekä Georgian välisen assosiaatiosopimuksen, jäljempänä ’sopimus’, tavoitteena on tukea asteittaista taloudellista yhdentymistä ja poliittisen assosiaation syventämistä Georgian ja Euroopan unionin välillä. Sopimus tuli voimaan 1. heinäkuuta 2016.

2.2.Assosiaatiokomitea

Assosiaatiokomitea on sopimuksella perustettu elin, jolla on sopimuksen 408 artiklan 3 kohdan nojalla valtuudet hyväksyä päätöksiä sopimuksessa määrätyissä tapauksissa ja aloilla, joilla assosiaationeuvosto on siirtänyt sille toimivallan. Nämä päätökset sitovat osapuolia, joiden on ryhdyttävä päätösten täytäntöön panemiseksi tarvittaviin toimenpiteisiin.

Kuten sopimuksen 408 artiklan 4 kohdassa määrätään, assosiaatiokomitea kokoontuu kauppaan liittyvien kysymysten kokoonpanossa käsitelläkseen kaikkia sopimuksen IV osaston kauppaan ja kaupan liitännäistoimenpiteisiin liittyviä kysymyksiä. Assosiaatiokomitean ja alakomiteoiden työjärjestyksen, jäljempänä ’työjärjestys’, 1 artiklan 4 kohdan mukaisesti kauppaan liittyviä kysymyksiä käsittelevä assosiaatiokomitea koostuu Euroopan komission ja Georgian korkean tason virkamiehistä, jotka vastaavat kaupasta ja kauppaan liittyvistä asioista. Kauppaan liittyviä kysymyksiä käsittelevän assosiaatiokomitean puheenjohtajana toimii yksi Euroopan komission tai Georgian edustaja, joka vastaa kaupasta ja kauppaan liittyvistä asioista. Kokouksiin osallistuu myös Euroopan ulkosuhdehallinnon edustaja.

Sopimuksen 408 artiklan 3 kohdan ja työjärjestyksen 11 artiklan 1 kohdan nojalla assosiaatiokomitea hyväksyy päätöksensä osapuolten yhteisellä sopimuksella sen jälkeen, kun osapuolten sisäiset menettelyt on saatettu päätökseen. Assosiaatiokomitean puheenjohtaja allekirjoittaa päätökset tai suositukset, ja assosiaatiokomitean sihteerit todistavat ne oikeiksi.

2.3.Assosiaatiokomitean suunnitellut säädökset

Kauppaan liittyvien kysymysten kokoonpanossa kokoontuva assosiaatiokomitea aikoo hyväksyä kaksi päätöstä, jotka koskevat liitteen III (Lähentyminen), joka koskee standardointiin, akkreditointiin, vaatimustenmukaisuuden arviointiin, tekniseen sääntelyyn ja metrologiaan sovellettavia sääntöjä, ja liitteen XVI (Julkiset hankinnat) ajan tasalle saattamista, jäljempänä ’suunnitellut säädökset’.

Suunniteltujen säädösten tarkoituksena on saattaa mainitut liitteet ajan tasalle, jotta otettaisiin huomioon niissä luetellun unionin säännöstön kehittyminen marraskuussa 2013 päätökseen saatettujen sopimusneuvottelujen jälkeen. Tämä vastaa sopimuksen 418 artiklassa asetettuja lainsäädännön dynaamista lähentämistä koskevia unionin ja Georgian velvoitteita, ja sillä pyritään helpottamaan Georgiassa käynnissä olevaa prosessia lainsäädännön lähentämiseksi unionin säännöstöön.

Suunnitellut säädökset sitovat sopimuksen osapuolia sopimuksen 408 artiklan 3 kohdan mukaisesti. Kyseisessä kohdassa määrätään seuraavaa: ”Assosiaatiokomitealla on valtuudet tehdä päätöksiä tässä sopimuksessa määrätyissä asioissa ja aloilla, joilla assosiaationeuvosto on siirtänyt sille toimivallan, ja kuten tämän sopimuksen 406 artiklan 1 kohdassa määrätään. Nämä päätökset sitovat osapuolia, joiden on toteutettava päätösten täytäntöön panemiseksi tarvittavat toimenpiteet. Assosiaatiokomitea tekee päätöksensä osapuolten sopimuksesta ottaen huomioon osapuolten sisäiset menettelyt.”

3.Unionin puolesta otettava kanta

Tässä ehdotuksessa neuvoston päätökseksi vahvistetaan unionin kanta liitteen III (Lähentyminen), joka koskee standardointiin, akkreditointiin, vaatimustenmukaisuuden arviointiin, tekniseen sääntelyyn ja metrologiaan sovellettavia sääntöjä, ja liitteen XVI (Julkiset hankinnat) ajan tasalle saattamista koskeviin kahteen päätökseen, jotka on määrä tehdä sopimuksella perustetussa assosiaatiokomiteassa.

Edellä mainittujen liitteiden ajan tasalle saattaminen on tarpeen, jotta voidaan ottaa huomioon unionin säännöstön kehittyminen edellä mainituilla aloilla sen jälkeen, kun sopimusneuvottelut saatettiin päätökseen marraskuussa 2013. Ehdotus on sopimuksen 406 ja 418 artiklassa määrättyjen osapuolten velvollisuuksien mukainen.

Tämä ehdotus on yhdenmukainen unionin muun ulkosuhteita koskevan politiikan, erityisesti Georgiaan liittyvän Euroopan naapuruuspolitiikan ja kehitysyhteistyöpolitiikan, kanssa ja edistää sen täytäntöönpanoa.

Sopimuksen kauppaa ja kaupan liitännäistoimenpiteitä koskevista määräyksistä on tehty vaikutusten ennakkoarviointi vuonna 2008, minkä jälkeen komission kauppapolitiikan pääosasto teki vuonna 2012 kaupan kestävään kehitykseen kohdistuvien vaikutusten arvioinnin. Näiden tuloksia käytettiin pitkälle menevää ja laaja-alaista vapaakauppa-aluetta koskevan sopimuksen neuvotteluprosessissa. Tutkimuksessa vahvistettiin, että kauppaa ja kaupan liitännäistoimenpiteitä koskevien määräysten täytäntöönpanolla ei olisi negatiivisia vaikutuksia unioniin, sen säännöstöön tai sen politiikkaan, mutta sillä olisi positiivinen vaikutus Georgian taloudelliseen kehitykseen. Ehdotuksella ei ole kielteisiä vaikutuksia unionin talous-, sosiaali- tai ympäristöpolitiikkaan.